《岁晏行》
明代·何景明

旧岁已晏新岁逼，山城雪飞北风烈。徭夫河边行且哭，沙寒水冰冻伤骨。

长官叫号吏驰突，府帖连催筑河卒。一年徵求不少蠲，贫家卖男富卖田。

白金纵有非地产，一两已值千铜钱。往时人家有储粟，今岁人家饭不足。

饥鹤翻飞不畏人，老鸦鸣噪日近屋。生男长成聚比邻，生女落地思嫁人。

官家私家各有务，百岁岂止疗一身。近闻狐兔亦徵及，列网持矰遍山域。

野人知田不知猎，蓬矢桑弓射不得。嗟吁今昔岂异情，昔时新年歌满城。

明朝亦是新年到，北舍东邻闻哭声。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。